રાજા એટલે ન્યાયાલય કેમ ભુલે? ત્રણે બ્રાન્ચની ન્યાયની કચેરીઓ, ઇમારત તો જોતાં જ એની ભવ્યતાનાં દર્શન થાય. કારીગીરી કોને કહેવાય – રાજાએ શહેરનું આયોજન સુંદર કર્યું છે. ન્યાયાલય છોડો એટલે દરવાજો આવે. તેમાં પ્રવેશતાં બજાર-ડાઉનટાઉન શરૂ થાય. દરવાજાની ઉપર ઘડિયાળ અને કમાન પણ કોતરણીવાળી. અંદર દાખલ થતાં કાપડથી માંડીને સોના-ચાંદીનાં ઘરેણાં મળે. અંબાજીના મંદિર પાસે આવો એટલે ભક્તિને પૂરક સાધનો અને બહેનોની બંગડી-બુટ્ટીથી માંડીને સાડીઓ-બ્લાઉઝ પીસ, અરે! તેને સીવનનાર સ્પેશિયલિસ્ટ દરજી તો દાગીના ઘડી આપનાર સોની બધું જ તમને મળી જાય.